RAPPORT MILL-KUMMISSJONI Ir-Rapport tal-2012 dwar l-Ostakli għall-Kummerċ u l-Investiment /* COM/2012/070 final */





RAPPORT MILL-KUMMISSJONI LILL-KUNSILL EWROPEW Ir-Rapport tal-2012 dwar l-Ostakli għall-Kummerċ u l-Investiment 1. INTRODUZZJONI Fl-2011, il-Kummissjoni ppreżentat l-ewwel Rapport dwar l-Ostakli għall-Kummerċ u l-Investiment (TIBR) tagħha lill-Kunsill Ewropew. Ir-rapport inħareġ sabiex isegwi impenn tal-Istrateġija Ewropa 2020[1] u dan sussegwentement ittieħed fil-Komunikazzjoni tal-Kummissjoni "Kummerċ, Tkabbir u Affarijiet Dinjija"[2]. L-għan tar-rapport kien li "l-attenzjoni tiġi ffukata [fil-livell politiku] fuq l-isforzi komuni meħtieġa fuq sett magħżul ta' ostakli għall-aċċess għas-swieq" li jipprevenu lill-kumpaniji Ewropej milli jesportaw lejn jew jinvestu f'pajjiżi terzi. Dan ir-rapport kellu l-għan li joħloq kuxjenza dwar l-importanza li jiġu indirizzati dawn l-ostakli b'mod iffukat u konċertat sabiex il-kumpaniji Ewropej jistgħu jieħdu l-benefiċċji tas-suq globali f'konformità ma' dak li ġie nnegozjat mal-imsieħba fil-kummerċ tal-UE fuq il-livell multilaterali jew bilaterali. Dan id-dokument huwa t-tieni Rapport dwar l-Ostakli għall-Kummerċ u l-Investiment. Dan jagħti rendikont tal-progress li sar fil-21 ostaklu identifikat fl-ewwel edizzjoni u jidentifika wkoll għadd ta' ostakli ġodda li jixirqilhom azzjoni konċertata u prijoritizzazzjoni politika kemm mill-Kummissjoni kif ukoll mill-Istati Membri. Bħall-edizzjoni tal-2011, dan ir-rapport jiffoka fuq l-ostakli tas-suq fi wħud mill-imsieħba strateġiċi tal-UE, jiġifieri ċ-Ċina, l-Indja, il-Ġappun, il-Merkosur[3], ir-Russja u l-Istati Uniti[4] Il-fatt li jsir fokus fuq uħud mill-imsieħba strateġiċi tal-UE, ma jfissirx iżda li l-ostakli fi swieq oħrajn mhux se jiġu indirizzati. Anzi bil-kuntrarju, il-Kummissjoni qed tingħaqad b'mod attiv ma' grupp usa' ta' msieħba fil-kummerċ inklużi pajjiżi bħall-Vjetnam, l-Indoneżja, l-Ukraina jew it-Turkija − fejn il-kumpaniji Ewropej qed jiltaqgħu ma' għadd konsiderevoli ta' ostakli − sabiex jittejbu l-kundizzjonijiet għall-aċċess għas-suq. It-tneħħija ta' ostakli speċifiċi għall-kummerċ tibqa' bażi tar-relazzjonijiet tal-UE ma' pajjiżi terzi u komponent importanti tal-politika tal-kummerċ tal-UE. Din issir ferm iżjed rilevanti fil-kuntest attwali tal-kriżi ekonomika fit-tul, li għandha impatt sever fuq bosta kumpaniji Ewropej u ċittadini fl-UE. F'dan il-kuntest, il-kummerċ hu impetu fundamentali biex jiġu stimulati t-tkabbir ekonomiku u l-ħolqien tal-impjiegi[5]. Madanakollu fl-istess waqt, iż-żieda fir-riskji tal-protezzjoniżmu[6] joħloq theddida għal sistema miftuħa tal-kummerċ. Għaldaqstant, huwa fl-interess ġenwin tal-UE li l-ftuħ tal-kummerċ jiġi promoss u mmexxi 'l quddiem fil-fora kollha kemm multilaterali kif ukoll bilaterali. Filwaqt li qed jonqsu l-prospetti li l-Aġenda ta' Żvilupp ta' Doha tiġi konkluża fil-futur qrib, l-UE ffukat mill-ġdid l-istrateġija tagħha tal-kummerċ fuq negozjati bilaterali. Fl-1 ta' Lulju 2011 daħal fis-seħħ b'mod provviżorju Ftehim ta' Kummerċ Ħieles tassew komprensiv u ambizzjuż mal-Korea t'Isfel u se jagħti benefiċċji ekonomiċi sinifikanti lill-kumpaniji u lill-konsumaturi Ewropej. In-negozjati ta' kummerċ bilaterali mal-Amerika Ċentrali ġew konklużi, flimkien mal-Perù u l-Kolombja. In-negozjati qed jiġu konklużi mal-Ukraina, qegħdin fi stadju avvanzat mal-Kanada, l-Indja u Singapor u għaddejjin mal-Malasja u l-Merkosur Tnedew negozjati ġodda għal Ftehim ta' Kummerċ Ħieles mal-Ġeorġja u l-Moldova u qed isiru diskussjonijiet mal-Indoneżja, il-Vjetnam, it-Tajlandja, il-Filippini u l-Ġappun bil-ħsieb li jsiru negozjati. L-adeżjoni tar-Russja mad-WTO tiftaħ perspettivi ġodda għan-negozjati li għaddejjin għal Ftehim Ġdid. Fir-rigward tal-Istati Uniti u ċ-Ċina, l-UE hija involuta fi djalogi ta' livell għoli li għandhom x'jaqsmu, fost l-oħrajn, mal-ostakli għall-aċċess tas-suq. Barra minn hekk fir-rigward taċ-Ċina, bħalissa l-UE qed tivvaluta l-ħtieġa u l-fattibbiltà ta' ftehim indipendenti dwar l-investiment. B'aġenda komprensiva tan-negozjar bħal din, huwa essenzjali li l-impenji attwali għall-aċċess tas-suq għall-kumpaniji Ewropej f'pajjiżi terzi jsiru irriversibbli, u li jinħoloq aċċess ġdid għas-suq. Dan jgħin ukoll biex jinħolqu kundizzjonijiet ġenerali stabbli u prevedibbli għall-attivitajiet tal-kummerċ madwar id-dinja kollha. Madanakollu t-temmija b'suċċess tan-negozjati hija naħa waħda biss tal-munita. In-naħa l-oħra – daqstant importanti – hija li jkun żgurat li l-opportunitajiet li jinħolqu bin-negozjati jinbidlu tassew f'negozju reali. Fil-prattika l-kumpaniji Ewropej għadhom, ta' spiss, jiltaqgħu ma' bosta ostakli biex jidħlu fis-swieq barranin. Ħafna drabi dawn l-ostakli għandhom il-forma ta' ostakli mingħajr tariffi bħal regolamenti u standards tekniċi, proċeduri doganali twal jew infurzar dgħajjef tad-drittijiet tal-proprjetà intellettwali. Sa minn meta faqqgħet il-kriżi ekonomika fl-2008, l-ostakli qed jipproliferaw dejjem iżjed f'żoni li fihom id-dixxiplini tal-kummerċ internazzjonali għadhom kemxejn dgħajfa – bħall-akkwist pubbliku u r-restrizzjonijiet fuq l-esportazzjoni. In-negozjati tal-kummerċ u l-infurzar tiegħu għandhom jimxu id f'id. Bla dubju t-tisħiħ tal-aġenda tan-negozjar tistimola fokus iktar b'saħħtu fuq l-infurzar. Dan huwa enfasizzat ukoll f'Riżoluzzjoni riċenti tal-Parlament Ewropew[7] li tipprovdi orjentazzjoni siewja għall-ħidma tal-Kummissjoni u l-Istati Membri dwar l-ostakli fil-kummerċ. Dan jirrifletti l-kuxjenza politika li qed tiżdied fir-rigward tal-importanza li jiġu ttrattati l-ostakli tal-kummerċ kemm għal-leġittimità kif ukoll għall-effikaċja tal-politika tal-kummerċ. Minħabba f'hekk, l-infurzar għandu jitwettaq bi prijorità, speċjalment fi żminijiet ta' kriżi ekonomika, inkluż fuq livell politiku. Il-messaġġ ewlieni ta' dan ir-rapport huwa konsistenti mal-idea prinċipali wara l-Istrateġija għall-Aċċess tas-Suq: Fejn il-Kummissjoni u l-Istati Membri jappoġġjaw azzjoni ffokata u determinata b'mod koordinat, l-ostakli f'pajjiżi terzi jistgħu jitneħħew u l-kumpaniji Ewropej jistgħu jaċċessaw aħjar is-swieq barranin. Is-suċċess mhux dejjem jinkiseb malajr u mhux dejjem jilħaq daqs kemm l-operaturi ekonomiċi jkunu jixtiequ. Iżda meta dan jasal, jista' jħalli bosta benefiċċji ekonomiċi għall-kumpaniji u ċ-ċittadini Ewropej. It-tieni edizzjoni tat-TIBR hija strutturata kif ġej: It-Taqsima 2 issemmi l-progress li sar fir-rigward tal-ostakli msemmija fl-aħħar rapport u tidentifika l-għażliet għal iżjed azzjoni fejn il-progress għadu mhux sodisfaċenti. It-Taqsima 3 tipproponi għadd ta' ostakli ġodda għal azzjoni ta' prijorità fil-futur. It-Taqsima 4 tispjega t-tendenza li qed tfeġġ li jiġu introdotti f'xi pajjiżi, politiki ta' industrijalizzazzjoni ristretta għall-kummerċ. 2. L-OSTAKLI TAL-2011: XI PROGRESS SAR? It-TIBR tal-2011 identifika 21 ostaklu f'sitt imsieħba/reġjuni tal-kummerċ. Dawn l-ostakli tqiesu ta' importanza kbira ħafna għan-negozji Ewropej minħabba l-impatt ekonomiku jew sistematiku potenzjali u l-importanza strateġika tal-pajjiżi fi fihom feġġew dawk l-ostakli. Il-kwistjonijiet tal-aċċess għas-suq saru prijoritajiet ewlenin fir-relazzjonijiet tal-kummerċ bilaterali tal-UE mal-pajjiżi kkonċernati. Il-Kummissjoni fittxet li tqajjimhom sistematikament f'kull laqgħa bilaterali, inkluż sal-ogħla livell politiku fejn xieraq (eż: fis-summits). Din it-taqsima se tirrapporta dwar l-iżjed azzjonijiet importanti li ttieħdu fejn jidħlu l-ostakli, kif ukoll il-progress li sar matul l-2011. Sommarju komprensiv tal-azzjonijiet kollha li ħadet il-Kummissjoni, inklużi fuq livell ta' ħidma, jistgħu jinstabu fid-dokument ta' ħidma tal-persunal mehmuż. F'xi każijiet, il-progress kien ifisser li tneħħa ostaklu kollu kemm hu. F'każijiet oħrajn, għalkemm sar xi żvilupp, xorta baqa' xi partijiet tal-ostaklu. Għal xi ftit mill-ostakli, is-sitwazzjoni marret għall-agħar meta mqabbla mas-sena l-oħra minkejja l-għadd tal-azzjonijiet li ttieħdu. L-analiżi f'din it-taqsima ssir matul dawn it-tliet kategoriji skont il-livell ta' progress li sar. Għar-Russja, l-adeżjoni li ġejja mad-WTO għandha l-ħila ssolvi ħafna kwistjonijiet tal-aċċess għas-suq li ilhom pendenti. Għalhekk il-qagħda attwali tal-ostakli fir-Russja se tiġi analizzata f'kategorija separata. 2.1 L-ostakli li fihom sar progress sostanzjali Sar progress sostanzjali f'żewġ miżuri li għandhom x'jaqsmu mal-Indja. L-ewwel, is-suċċess inkiseb fit-tneħħija ta' restrizzjonijiet fuq l-esportazzjoni tal-qoton, fosthom fuq il-ħjut tal-qoton u l-qoton mhux maħdum, li ġew introdotti fl-2010. F'Awwissu 2011, il-gvern Indjan fl-aħħar neħħa kull restrizzjoni kwantitattiva li kien għad baqa' fuq il-qoton mhux maħdum. Bħalissa, ma tapplika l-ebda restrizzjoni fuq l-esportazzjoni tal-qoton. Ir-restrizzjonijiet fuq l-esportazzjoni tal-qoton u l-prodotti tiegħu kienu ta' tħassib minħabba l-pressjoni tagħhom biex jogħlew il-prezzijiet dinjija u d-distorzjonijiet li kienu qed joħolqu fis-sikurezza tal-fornimenti Barra minn hekk, l-Indja baqgħet waħda mis-sorsi ewlenin tal-importazzjoni fl-UE tal-prodotti tal-qoton: fl-2009, 23 % tal-importazzjoni tal-prodotti kkonċernati bir-restrizzjonijiet ġiet mill-Indja. Għaldaqstant, it-tneħħija ta' dan l-ostaklu huwa ta' importanza ekonomika kbira għall-kumpaniji tal-UE b'mod partikolari dawk fis-settur tat-tessuti. Matul l-2011, it-tħassib tal-UE tqajjem mal-awtoritajiet Indjani f'bosta okkażjonijiet, inkluż mid-Direttur Ġenerali tad-DĠ TRADE. It-tieni miżura Indjana li fiha sar progress sostanzjali għandha x'taqsam mar-rekwiżiti tal-liċenzjar introdotti fl-2010 għat-tagħmir tat-telekomunikazzjoni; dawn fl-aħħar inbidlu sabiex jitneħħew ħafna mill-kundizzjonijiet goffi. Skont ir-rekwiżiti inizjali introdotti fl-2009 u fl-2010 bbażati fuq tħassib li għandu x'jaqsam mas-sikurezza, il-fornituri barranin tat-tagħmir tat-telekomunikazzjoni kellhom jittrasferixxu t-teknoloġija tagħhom fl-ewwel tliet snin tal-kuntratt u jbiddlu l-inġiniera tagħhom ma' oħrajn Indjani fi żmien sentejn. Barra minn hekk, ċertu tagħrif sensittiv għandu jkun żvelat lill-awtoritajiet Indjani għal raġunijiet ta' sigurtà. Barra minn hekk, dawn ir-rekwiżiti ħafna drabi telqu mill-prattiċi internazzjonali konsolidati. Minħabba t-tħassib li esprimew bosta atturi u pajjiżi, inkluża l-UE, l-Indja fl-aħħar waqqfet ir-regolamenti stretti ta' sigurtà, inklużi r-rekwiżiti għat-trasferiment obbligatorju tat-teknoloġija. L-azzjonijiet li ħadet il-Kummissjoni matul l-2011 urew li kienu tassew effettivi: Il-kwistjoni tqajmet f'kull okkażjoni anke mill-President Barroso fis-summit tal-UE u l-Indja f'Diċembru 2010. Il-progress li sar għen biex jissolvew ħafna mill-kwistjonijiet rilevanti għall-industrija tal-UE. It-total tas-suq Indjan tat-tagħmir tat-telekomunikazzjoni kellu valur ta' madwar EUR 16,7 biljun fis-sena finanzjarja 2010-11. Il-Kummissjoni tibqa' f'kuntatt mill-qrib mal-industrija kkonċernata u se ssegwi xi kwistjonijiet li għadhom pendenti. 2.2 L-ostakli li fihom sar xi progress Sar progress ukoll f'għadd ta' ostakli oħrajn identifikati fit-TIBR tal-2011. Madanakollu dawn il-kwistjonijiet għadhom ma ssolvewx kollha kemm huma u għalhekk se jibqgħu fil-lista ta' prijoritajiet għall-2012. F'xi każijiet, l-ostakli huma ta' natura sistematika u huma kwistjonijiet li ilhom pendenti fir-relazzjonijiet tal-kummerċ bilaterali. Għalhekk, it-titjib li nkiseb fl-2011 huma sinjali promettenti ta' dak li jista' jinkiseb iżjed matul din is-sena. Il-Kummissjoni se tibqa' tqajjem dawn il-kwistjonijiet f'kull forum, tibni fuq il-progress tajjeb li sar fl-2011, bil-għan li tilħaq tneħħija sħiħa fl-2012. Fir-rigward taċ-Ċina, l-azzjoni persistenti tal-Kummissjoni ħalliet effett pożittiv fuq waħda mill-iżjed kwistjonijiet sistematiċi fil-lista tal-irritanti tal-kummerċ bilaterali Sar progress importanti fuq l-hekk imsejħa politika tal-"innovazzjoni indiġena" li hija bbażata fuq il-prinċipju li jingħata aċċess għall-akkwist pubbliku biss għal prodotti innovattivi li l-proprjetà intellettwali tagħhom hija ta' oriġini Ċiniża. Wara l-indikazzjonijiet inizjali pożittivi li diġà ngħataw fil-laqgħa tad-Djalogu Ekonomiku u Kummerċjali ta' Livell Għoli f'Diċembru 2010, fl-2011 iċ-Ċina għamlet passi konkreti lejn akkwist li jneħħi r-rabta mir-rekwiżiti li għandha x'taqsam mal-oriġini tal-proprjetà intellettwali, eż: billi titneħħa kwalunkwe referenza għal innovazzjoni indiġena mill-abbozz tad-digriet tal-implimentazzjoni tal-Liġi dwar l-Akkwist Pubbliku u billi jkun hemm impenn biex jitrażżnu l-katalogi obbligatorji (inklużi l-katalogi provinċjali). Barra minn hekk, il-Ministeru tal-Finanzi (MOF) adotta avviż li jħabbar it-tneħħija ta' tliet politiki nazzjonali relatati mal-innovazzjoni indiġena. Fl-aħħar nett, fil-laqgħa ta' Novembru 2011, il-Kummissjoni Konġunta bejn l-Istati Uniti u ċ-Ċina dwar il-Kummerċ, iċ-Ċina għamlet iżjed passi konkreti 'l quddiem fil-kwistjoni dwar l-iżgurar tal-implimentazzjoni tal-impenji fuq livell provinċjali. Il-Kummissjoni tagħraf u tilqa' l-progress importanti li sar fl-2011 bħala pass importanti biex jitneħħew id-dispożizzjonijiet diskriminatorji f'qasam tant importanti bħall-akkwist pubbliku. Il-Kummissjoni se tibqa' timmonitorja l-impenji ta' segwitu li saru min-naħa taċ-Ċina, sabiex tiżgura li dawn jinbidlu fl-aċċess attwali għall-kumpaniji Ewropej fis-swieq Ċiniżi. Sadanittant jistgħu jiġu rrappurtati żviluppi pożittivi fir-rigward tal-azzjoni tal-UE biex jiġu indirizzati r-restrizzjonijiet Ċiniżi fuq l-esportazzjoni tal-materja prima, fil-kuntest tat-tilwima ppreżentata fid-WTO fl-2009 dwar disa' prodotti[8]. F'Lulju 2011 il-mejda għad-Diskussjoni tad-WTO ħarġet ir-rapport tagħha li ċċara li r-restrizzjonijiet fuq l-esportazzjoni, kif tapplikahom iċ-Ċina fuq għadd ta' materja prima, huma inkonsistenti mal-obbligazzjonijiet taċ-Ċina skont il-liġi tad-WTO. Il-mejda għad-diskussjoni, b'mod partikolari, sabet li d-dazji tal-esportazzjoni taċ-Ċina fuq il-materja prima inkwistjoni kienu inkonsistenti mal-obbligazzjonijiet taċ-Ċina skont il-Protokoll tagħha ta' Adeżjoni mad-WTO. Instab li l-kwoti tal-esportazzjoni li timponi ċ-Ċina fuq dan il-grupp ta' materja prima jikser il-projbizzjoni ġenerali li jiġu introdotti restrizzjonijiet kwantitattivi fuq l-esportazzjoni. Barra minn hekk, il-Mejda għad-diskussjoni sabet li l-miżuri inkwistjoni ma kinux ġustifikabbli abbażi tat-tħassib fuq il-protezzjoni tal-ambjent jew in-nuqqas ta' prodott essenzjali. Iċ-Ċina appellat mir-rapport tal-Mejda għad-diskussjoni u fit-30 ta' Jannar 2012, il-Korp tal-Appell tad-WTO kkonferma l-illegalità tal-kwoti Ċiniżi u tad-dazji Ċiniżi fuq l-esportazzjoni. Matul l-2011, il-Kummissjoni baqgħet tqajjem ukoll il-kwistjoni ikbar tar-restrizzjonijiet fuq l-esportazzjoni tal-materja prima lil hinn mill-każ speċifiku tad-WTO, peress li din il-politika Ċiniża tibqa' tkopri firxa wiesgħa ħafna ta' komponenti fundamenti tal-materja prima, bħalma huma l-elementi rari tal-art. Wara l-pubblikazzjoni tar-rapport tal-Korp tal-Appell, il-Kummissjoni se tikkonsidra kif għandha tindirizza iżjed din il-kwistjoni. Anke mal-Indja, filwaqt li baqgħu għaddejjin in-negozjati tal-FTA, sar progress fil-kwistjonijiet sanitarji u fitosanitarji (SPS), speċifikament fejn jidħol il-materjal ġenetiku tal-bovini, fir-rigward tal-allinjament mal-istandards internazzjonali. Madanakollu, jeħtieġ li jsir iżjed progress sabiex jiġu żblokkati l-esportazzjonijiet kollha mill-UE. Barra minn hekk, fil-qasam tas-sikurezza tal-ikel, f'Ottubru 2011 l-Indja ħarġet b'linji gwida ad-hoc li jiffaċilitaw il-kummerċ għal bosta prodotti agroalimentari tal-UE li huma esportati lejn l-Indja. Iżda b'mod ġenerali l-Indja xorta għadha teħtieġ iżjed allinjament mal-istandards internazzjonali sabiex tiftaħ beraħ is-suq tagħha għall-prodotti tal-UE; Għaldaqstant, il-Kummissjoni se tibqa' tqajjem dawn il-kwistjonijiet f'kull forum multilaterali u bilaterali mal-awtoritajiet Indjani sabiex iżżid mal-kisbiet pożittivi tal-2011. Fil-Ġappun, filwaqt li baqgħu jsiru diskussjonijiet preliminari bil-prospettività li fl-2012 jitniedu negozjati tal-FTA, sar progress fit-tagħmir mediku bħala segwitu ta' dak li impenja ruħu l-Ġappun waqt is-Summit tal-2009 bejn l-UE u l-Ġappun. Wara kuntatti regolari mal-Ministeru għas-Saħħa, ix-Xogħol u l-Benesseri, ġew iċċarti l-proċeduri tal-approvazzjoni qabel it-tqegħid fis-suq applikati fil-Ġappun għat-tagħmir mediku, u sar żvilupp żgħir fil-proċess għall-valutazzjoni tal-konformità għal ċerti kategoriji tat-tagħmir mediku (eż: l-awditjar "fuq il-post" jiġi limitat għat-tagħmir mediku tal-Klassi IV kull sentejn biss). Il-Kummissjoni se tkun qed timmonitorja tal-implimentazzjoni ta' dan l-impenn u se tkompli ttejjeb u tissimplifika iżjed il-proċeduri Ġappuniżi għall-valutazzjoni tal-konformità sabiex ikun żgurat li dawn ma joħolqux ostaklu bla ġustifikazzjoni lit-tagħmir mediku għall-aċċess tas-suq, kif ukoll lil prodotti oħra. Sar progress ukoll mal-Ġappun dwar il-front tal-akkwist pubbliku, fil-qafas tan-negozjati tal-Ftehim dwar l-Akkwisti Pubbliċi (GPA) li ġew konklużi b'suċċess f'Diċembru 2011. Fil-fatt, il-Ġappun impenja ruħu vis-a-vis l-UE biex japplika l-klawsola tas-sikurezza fl-operat, fl-akkwist ferrovjarju b'mod trasparenti u nondiskriminatorju. L-impenn għandu jwassal għal użu nondiskriminatorju tal-klawsola, u b'dan il-mod l-akkwist fis-settur ferrovjarju jitħalla miftuħ għal operaturi barranin. Sar progress ukoll fir-rigward tal-leġiżlazzjoni tal-Istati Uniti dwar l-"iskennjar 100 %". Minħabba għadd ta' azzjonijiet, inklużi min-naħa tal-Kummissjoni Ewropea, is-Segretarju tad-Dipartiment tas-Sigurtà Interna tal-Istati Uniti ħabbret li se tagħmel mezz li d-dħul fis-seħħ ta' din il-miżura jiġi pospost, li għall-bidu kien maħsub għall-1 ta' Lulju 2012. Dan huwa l-ewwel pass bit-tama li l-Kungress tal-Istati Uniti jasal biex iħassar din il-leġiżlazzjoni. Din segwiet l-azzjonijiet li ttieħdu fil-kuntest tal-Kunsill Ekonomiku Transatlantiku (TEC), notevolment fl-2010 u l-2011, li fih ġiet indirizzata l-kwistjoni tal-kummeċ sikur. Il-koperazzjoni dwar is-sigurtà tal-katina tal-fornimenti bejn l-UE u l-Istati Uniti tħeġġet permezz ta' stqarrija konġunta mis-Segretarju tas-Sigurtà Interna tal-Istati Uniti Napolitano u mill-Kummissarji Šemeta, Kallas u Malmström nhar it-23 ta' Ġunju 2011. Din l-istqarrija tipprovdi qafas ta' politika għal koperazzjoni bejn l-UE u l-Istati Uniti, kemm bilateralment u f'organizzazzjonijiet multilaterali bħad-WCO, l-Organizzazzjoni tal-Avjazzjoni Ċivili Internazzjonali (ICAO), l-Organizzazzjoni Marittima Internazzjonali (IMO), u l-Unjoni Postali Universali (UPU). Fil-laqgħa tal-Kunsill Ekonomiku Transatlantiku ta' Novembru 2011, l-UE u l-Istati Uniti segwew l-istqarrija billi lestew il-ħidma preparatorja tagħhom dwar ir-rikonoxximent reċiproku tal-programmi dwar is-sħubija fil-kummerċ. li, ġaladarba ffirmati u implimentati fl-2012, dawn jiffurmaw parti minn alternattiva għall-proċedura tal-iskennjar 100 %. Inkiseb ukoll ftit tas-suċċess – għalkemm limitat – fir-rigward tal-leġiżlazzjoni "Buy American". Dan il-pakkett ta' stimoli li ġie introdott matul il-kriżi finanzjarja fl-2009[9] u li fih id-dispożizzjonijiet wiesgħa "Buy American", skada f'Settembru 2011 u ma ġiex estiż. Madanakollu, fil-kuntest kritiku ekonomiku attwali għad hemm it-tendenza li fil-Kungress u l-Amministazzjoni tal-Istati Uniti li jiġu ppreżentati proposti leġiżlattivi b'dispożizzjonijiet li jixbhu lil dawk tal-"Buy American". L-iżjed eżempju riċenti huwa dak li ħabbar il-President Obama f'Settembru 2011 dwar l-hekk imsejħa proposta għall-"Att Amerikan tal-Impjiegi" (l-American jobs Act), li jintroduċi programm għan-nefqa pubblika fl-infrastruttura, soġġett għar-rekwiżiti tal-"Buy American". Bħalissa l-prospetti għall-adozzjoni ta' dawn l-inizjattivi baqgħu pjuttost inċerti minħabba l-kuntest politiku attwali fil-Kungress tal-Istati Uniti. Madanakollu l-Kummissjoni se tibqa' viġilanti fuq l-iżviluppi kollha possibbli li jadottaw id-dispożizzjonijiet tal-"Buy American" fil-leġiżlazzjoni l-ġdida. 2.3 Ir-Russja – L-implikazzjonijiet tal-adeżjoni mad-WTO fuq kwistjonijiet għall-aċċess tas-suq li ilhom pendenti Ir-Russja għalqet il-proċess ta' 18-il sena għal adeżjoni mad-WTO u matul l-2012 se taderixxi formalment mad-WTO. Għalhekk ir-Russja se jkollha timplimenta dixxiplini multilaterali li għandhom jgħinu biex jissolvew bosta kwistjonijiet għall-aċċess tas-suq bilaterali li ilhom pendenti, filwaqt li jgħinu fil-prevenzjoni li jiġu introdotti miżuri li jmorru kontra l-impenji tagħha tad-WTO qabel formalment issir membru tad-WTO. L-ewwel, adeżjoni mad-WTO tissetilja wkoll il-miżuri Russi tal-investiment relatat mal-kummerċ fis-settur tal-vetturi bil-mutur u l-komponenti tagħhom. Skont it-termini miftiehma tal-adeżjoni, il-programm Russu tal-investiment se jkun eżentat mir-regolamenti tad-WTO sal-1 ta' Lulju 2018, sa meta r-Russja tkun eliminat gradwalment dawn il-miżuri. Fl-istess waqt iżda, ftehim bilaterali bejn l-UE u r-Russja jistabbilixxi mekkaniżmu ta' kumpens li jitħaddem meta tonqos l-esportazzjoni tal-UE tal-partijiet u l-komponenti tal-vetturi bil-mutur minħabba l-applikazzjoni tal-miżuri Russi. Huwa mistenni progress ukoll fil-qasam tal-prattiċi doganali. It-tħassib li qam fil-kuntest tat-twaqqif ta' unjoni doganali, issolva parzjalment bis-saħħa tal-kuntatti mill-qrib bejn il-Kummissjoni u l-awtoritajiet Russi u ta' perjodu ta' tranżizzjoni fl-implimentazzjoni tal-Kodiċi Doganali l-ġdid. Il-prattiċi doganali l-ġodda baqgħu pjuttost ma nbidlux f'iżjed ostakli għall-aċċess tas-suq kif kien il-biża' fil-bidu. Madanakollu, kwistjonijiet bħal dik tal-interpretazzjoni arbitrarja tal-legiżlazzjoni doganali mill-awtoritajiet Russi jibqgħu jikkawżaw tħassib. L-adeżjoni tar-Russja mad-WTO hija mistennija ġġib għadd ta' titjib peress li r-Russja ssir soġġetta għad-dispożizzjonijiet tad-WTO, u għal ftehimiet bħall-Ftehim tad-WTO fuq il-Valutazzjoni Doganali, kollha kemm huma se jagħtu kontribut biex tinkiseb il-faċilitazzjoni tal-kummerċ. Bdiet il-ħidma wkoll bil-ħsieb li jiġu implimentati l-għanijiet tal-Qafas Strateġiku tal-UE u r-Russja għal Koperazzjoni Doganali, bil-għan li tinkiseb faċilitazzjoni massima tal-kummerċ filwaqt li jkunu żgurati s-sigurtà u s-sikurezza. Huwa mistenni wkoll li jsir progress fid-dritt ta' proprjetà intellettwali (IPR), għax id-Djalogu bilaterali bejn l-UE u r-Russja dwar il-Proprjetà Intellettwali għandu jibqa' juri s-siwi tiegħu biex jiġu indirizzati problemi relatati mal-infurzar. Fl-aħħar nett, għandu jkun mistenni li jsir progress fuq bosta kwistjonijiet tal-SPS peress li r-Russja jeħtieġ tiżgura konformità sħiħa mal-istandards internazzjonali u tapplikahom b'mod nondiskriminatorju. Ir-Russja għandha tiżgura iżjed li l-miżuri tal-SPS huma bbażati fuq il-prinċipji tat-trasparenza u l-ġustifikazzjoni xjentifika, u li huma proporzjonati u nondiskriminatorji. Id-diskussjoni ta' qabel l-adeżjoni dwar il-kwistjonijiet tal-SPS fid-WTO diġà wasslu biex ir-Russja tagħmel għadd ta' impenji u tadotta bosta testi – inkluż fuq livell tal-unjoni doganali mal-Bjelorussja u l-Kazakistan – sabiex tħejji l-allinjament sħiħ tan-normi tal-SPS mal-istandards internazzjonali sad-data tal-adeżjoni. Deċiżjonijiet jew normi oħrajn ġew adottati jew qegħdin jitħejjew[10]. L-implimentazzjoni ta' dawn l-atti u leġiżlazzjoni oħra f'konformità mar-regoli tad-WTO/SPS jeħtieġ li tkun immonitorjata mill-qrib sabiex ikun żgurat li r-Russja qiegħda f'konformità sħiħa mal-obbligazzjonijiet tagħha tal-SPS sa minn meta tingħaqad mad-WTO, b'mod partikolari fejn jidħlu n-nondiskriminazzjoni u l-proporzjonalità. B'mod paralleliku, il-Kummissjoni tkompli diskussjonijiet bilaterali mar-Russja, kif ukoll mal-imsieħba fl-unjoni doganali tagħha, dwar iżjed adozzjoni meħtieġa tad-dixxiplini tar-Russja u tal-unjoni doganali man-normi internazzjonali. Mal-adeżjoni tar-Russja mad-WTO, pass tassew importanti kien sar biex jissolvew bosta mill-ostakli tal-kummerċ li ilhom pendenti u li ltaqgħu magħhom il-kumpaniji Ewropej fis-suq Russu. Il-monitoraġġ tal-implimentazzjoni Russa tal-impenji tagħha tad-WTO skont il-progress li jkun sar dwar dawn l-ostakli, se jkun minn ta' quddiem fuq l-aġenda tal-infurzar tal-UE fl-2012 u lil hinn. 2.4 L-ostakli li ma sarx progress fihom fl-2011 Minkejja l-azzjoni li ħadet il-Kummissjoni Ewropea matul l-2011, inkluż li f'xi każijiet il-kwistjonijiet jittieħdu quddiem l-ogħla livelli politiċi, ma sar l-ebda progress sinifikanti f'xi ostakli. Dawn se jibqgħu fuq il-lista tal-prijoritajiet għall-2012. Pereżempju ċ-Ċina m'offrietx progress fuq tnejn mill-ostakli identifikati fit-TIBR tal-2011. L-investiment ikompli jkun qasam kruċjali fir-relazzjonijiet bilaterali maċ-Ċina minħabba l-potenzjal wiesa' li joffri dan il-pajjiż. Madanakollu, l-ostakli għall-investiment jippersistu u matul l-2011 il-qagħda ma ttejbitx. Biex jiżdied mal-mekkaniżmi eżistenti għall-eżamijiet analitiċi tal-Investiment Dirett Barrani (FDI), fi Frar 2011, iċ-Ċina adottat Mekkaniżmu għar-Reviżjoni tas-Sigurtà Nazzjonali li jippermetti l-iskrutinju tal-fużjonijiet u l-akkwisti li jinvolvu l-investituri barranin skont il-kunsiderazzjonijiet tas-sigurtà nazzjonali (ara t-Taqsima 3). Il-kamp ta' applikazzjoni tiegħu tant wiesa' u ambigwu qajjem tħassib dwar ostakli futuri potenzjali ġodda għall-investituri barranin fiċ-Ċina. Dan is-sinjal kien ikkonfermat mill-abbozz tar-reviżjoni li ilu ferm mistenni tal-Katalogu tal-Investiment li ħareġ f'April 2011 mill-Kummissjoni Nazzjonali għall-Iżvilupp u r-Riformi, li ma ssodisfax l-aspettattivi ta' iktar ftuħ fl-investiment barrani Ċiniż, pereżempju fil-qasam tat-telekomunikazzjoni, is-servizzi finanzjarji[11], il-kostruzzjoni, il-bejgħ bl-imnut, id-dispaċċ espress jew xi setturi tal-manifattura bħal dak tal-karozzi notevolment fis-sottosettur tal-vetturi elettriċi. Il-Kummissarju De Gucht qajjem il-kwistjoni fl-okkażjoni tal-Kumitat Konġunt ta' Lulju 2011 u l-Kummissjoni għaddiet kummenti dettaljati lill-awtoritajiet Ċiniżi fuq il-livell tekniku. Il-Katalogu ġie adottat fl-24 ta' Diembru 2011 mingħajr ebda bidliet sostanzjali mill-abbozz ta' April. Il-Kummissjoni tibqa' taħdem attivament fuq ir-relazzjonijiet tal-investiment ġenerali maċ-Ċina. Wara li fl-2010 tnieda t-taskforce bilaterali bejn l-UE u ċ-Ċina dwar l-investiment, għaddejjin id-diskussjonijiet sabiex issir ħidma ħalli potenzjalment jitnedew in-negozjati biex jintlaħaq ftehim bejn l-UE u ċ-Ċina dwar l-investiment li għandu jinkludi aspetti tal-aċċess għas-suq kif ukoll l-ogħla standards ta' protezzjoni għall-investiment u jinkludi iżjed mekkaniżmi ta' trasparenza biex tiżdied iċ-ċertezza legali għall-investituri tal-UE fiċ-Ċina. Fil-qasam tal-istandardizzazzjoni u r-regolazzjoni teknika, l-ostakli Ċiniżi fis-settur tas-siġurtà tal-ICT li huma identifikati bħala prijorità (eż: ir-regolamenti tal-OSCCA[12] dwar il-kriptaġġ kummerċjali u s-Sistemi ta' Protezzjoni fuq Bosta Livelli - MLPS) jibqgħu joħolqu tħassib. Fl-2011 il-Kummissjoni għamlet bosta sforzi billi qajmet il-kwistjoni fuq livell Ministerjali. F'kull okkażjoni – u iżjed speċifiku fil-każ tar-reviżjoni tar-regolamenti tal-OSCCA – l-awtoritajiet Ċiniżi ssenjalaw li r-regolament rivedut se jkun ippubblikat għall-konsultazzjoni tal-partijiet interessati bi tħejjija għall-adozzjoni, u se tindirizza t-tħassib tal-industrija u se tkun iżjed miftuħa għat-teknoloġija barranija. Madanakollu, il-firxa taż-żmien tal-adozzjoni tar-regolament il-ġdid, li kienet mistennija għall-2011, jibqa' mhuwiex ċar. Fil-frattemp, ir-regolament tal-OSCCA u l-MLPS jibqgħu jintużaw bħala bażi legali għall-adozzjoni ta' miżuri relatati mas-sigurtà tal-informazzjoni, bħal fil-każ tas-sitt standards għat-tagħmir tal-IT. Fl-2012, il-Kummissjoni Ewropea se tibqa' tqajjem din il-kwistjoni f'kull okkażjoni u se tagħmel l-isforzi tagħha biex tipprova tilħaq l-awtoritajiet Ċiniżi kollha li huma involuti f'din in-nisġa tant kumplessa ta' miżuri. Ma sar l-ebda progress sostanzjali fl-Indja fil-ftuħ ta' ċerti setturi għall-investiment barrani, bħas-servizzi legali, il-kontabbiltà, l-assigurazzjoni, is-servizzi finanzjarji u bankarji. Bl-istess mod, it-tħassib qed jippersisti fuq ir-riforma tas-settur postali u l-impatti negattivi potenzjali fuq is-servizzi tad-dispaċċ espress. Dawn il-kwistjonijiet qed jiġu indirizzati prinċiparjament fil-kuntest tan-negozjati attwali tal-FTA. Il-leġiżlazzjoni proposta li bħalissa qed tiġi diskussa għall-adozzjoni tippermetti l-investiment barrani fis-servizzi tal-bejgħ bl-imnut u d-distribuzzjoni. L-investiment fil-bejgħ bl-imnut ta' bosta marki kummerċjali, min-naħa l-oħra, ġie sospiż malajr sine die minħabba reazzjoni politika u soċjali negattiva. Fil-Ġappun, il-progress li sar huwa limitat għal ftit mill-ostakli tat-TIBR tal-2011 minkejja li matul l-2011 intensifikaw l-attivitajiet bilaterali. Wara l-aħħar Summit tal-UE u l-Ġappun ta' Mejju 2011, tnieda eżerċizzju ta' stħarriġ bil-ħsieb li jispjega il-kamp ta' applikazzjoni u l-livell tal-ambizzjoni tan-negozjati futuri tal-FTA. Dan l-eżerċizzju jipprovdi forum utli biex jitqajmu ostakli speċifiċi mal-awtoritajiet Ġappuniżi. Filwaqt li sar xi progress fil-proċeduri għall-valutazzjoni tal-konformità għal tagħmir mediku u l-akkwist pubbliku (ara t-Taqsima 2.2.), il-qagħda attwali baqgħet ma nbidlitx fis-servizzi finanzjarji. Fl-aħħar nett, ma sarux żviluppi fl-ostakli identifikati fl-2011 għall-pajjiżi tal-Merkosur, iżda, min-naħa l-oħra, il-kontinwazzjoni ta' xi tendenzi protezzjonisti ġiet osservata, notevolment fejn jidħlu l-miżuri li hemm fis-seħħ fl-Arġentina u l-Brażil[13]. Għal uħud minn dawn l-ostakli (eż: ir-restrizzjonijiet fit-trasport marittimu u r-restrizzjonijiet fuq l-esportazzjoni tal-materja prima fl-Arġentina u l-Brażil), in-negozjati tal-FTA huma l-qafas ewlieni li fih bħalissa qed jiġu diskussi l-kwistjonijiet; għaldaqstant f'dak il-kuntest dawn il-kwistjonijiet se jingħataw prijorità. Barra minn hekk, il-Kummissjoni qajmet dawn l-irritanti bilateralment mal-Arġentina u l-Brażil u se tibqa' tagħmel hekk fl-2012. Fil-każ tal-liċenzji nonawtomatiċi tal-importazzjoni tal-Arġentina (NAL), is-sistema baqgħet fis-seħħ u s-sistwazzjoni ma ttejbitx. Filfatt, f'Marzu 2011, l-Arġentina estendiet l-applikazzjoni tal-liċenzji nonawtomatiċi tal-importazzjoni għal lista ta' 178 linja tariffarja ġdida[14]. Minħabba f'hekk, is-sistemi tal-liċenzjar nonawtomatiku issa jkopru 589 linja tariffarja, li jaffettwaw 12,3 % tal-esportazzjonijiet tal-UE lejn l-Arġentina. Filwaqt li minn dawn il-miżuri l-esportazzjonijiet mill-UE ntlaqtu relattivament inqas milli ntlaqtu l-esportazzjonijiet minn pajjiżi oħrajn bħall-Istati Uniti, iċ-Ċina u l-Brażil, it-telf għall-kumpaniji Ewropej stmat mill-applikazzjoni ta' dan ir-reġim tal-liċenzjar jammonta għal USD 147 miljun minn Jannar sa Settembru 2011. Il-Kummissjoni qajmet din il-kwistjoni mal-Arġentina f'bosta okkażjonijiet kemm b'mod bilaterali kif ukoll flimkien ma' għadd kbir ta' pajjiżi oħrajn fil-korpi rilevanti tad-WTO. Wara l-interventi tal-Kummissjoni, il-gvern Arġentin wera b'mod limitat, li huwa lest li jsib soluzzjonijiet abbażi ta' każ b'każ. Dan b'xi mod għen biex jonqsu l-iżjed każijiet akuti għall-kumpaniji Ewropej. Madanakollu, il-problema tibqa' serja ħafna b'mod partikolari minħabba li l-Arġentina sfurzat lill-kumpaniji biex jidħlu fi pjanijiet ta' kumpens fl-importazzjoni/esportazzjoni, li fihom għal kull peso impurtat, il-kumpaniji jridu jesportaw l-istess valur monetarju u għalhekk qed ixekklu serjament id-deċiżjonijiet tan-negozji. Minħabba is-serjetà tas-sitwazzjoni, il-Kummissjoni qed teżamina l-għażliet kollha possibbli, inkluż li jitqajjem każ mad-WTO għal soluzzjoni tat-tilwim. Dan jinkludi wkoll il-konsultazzjonijiet ma' pajjiżi oħrajn li huma affettwati minn din is-sitwazzjoni. Is-sitwazzjoni marret għall-agħar ukoll fir-rigward tal-aċċess għall-akkwist pubbliku fil-Brażil. Fl-2010, il-Brażil introduċa marġinu preferenzjali orizzontali ta' 25 % fil-leġiżlazzjoni tiegħu tal-akkwist pubbliku li ġiet applikata mill-ewwel fis-settur tal-ICT. Matul l-2011, il-kwistjoni tqajmet f'bosta okkażjonijiet bħal fil-Kumitat Konġunt. Madanakollu, fil-frattemp, il-gvern Brażiljan ħabbar li l-marġini preferenzjali se jkunu applikati wkoll għas-saħħa, il-komunikazzjoni u t-tagħmir tat-teknoloġija avvanzata. L-ostakli kollha msemmija f'din it-taqsima jixirqilhom attenzjoni partikolari għal azzjoni ta' infurzar fl-2012. Il-Kummissjoni se taħdem bla heda fuq dawn l-ostakli u se żżid iżjed l-azzjoni fil-livelli kollha, inklużi – fejn xieraq – f'summits bilaterali, fin-negozjati tal-FTA u fil-proċeduri għal soluzzjoni tat-tilwim sabiex ikun żgurat li jiġi rreġistrat progress tanġibbli sar-rapport li jmiss fl-2013. 3. OSTAKLI SINIFIKANTI ĠODDA FIR-RELAZZJONIJIET KUMMERĊJALI TAGĦNA Apparti l-ostakli identifikati fit-TIBR tal-2011 bħala mhux solvuti, hemm għadd ta' ostakli ġodda għall-aċċess għas-suq li ħarġu fl-2011 u li jixirqilhom li jiġu inklużi fil-lista tal-prijoritajiet għal azzjoni ta' infurzar għall-2012. Iċ-Ċina għamlet żviluppi importanti li għandhom x'jaqsmu mal-investiment, anke flimkien mal-adozzjoni tat-12-il Pjan għal Ħames Snin li identifika prijoritajiet għall-iżvilupp fl-industrija sabiex jinkisbu fil-ħames snin li ġejjin. F'dan il-kuntest, fi Frar 2011 iċ-Ċina adottat mekkaniżmu għar-reviżjoni tas-sigurtà nazzjonali u akkwisti li jinvolvu l-investituri barranin, li fihom iċ-Ċina tista' twaqqaf akkwisti barranin abbażi tal-kunsiderazzjonijiet tas-sigurtà nazzjonali. Jekk jitqiesu t-test tal-miżura u l-lista indikattiva provviżorja tas-setturi li tista' potenzjalment tiġi inkluża fil-kamp tal-applikazzjoni ta' dan il-mekkaniżmu, jidher li l-kunċett ta' sigurtà nazzjonali huwa wiesa' ferm u jista' jestendi sal-kunsiderazzjonijiet ekonomiċi tal-politika. Is-setturi kkunsidrati importanti għas-sigurtà nazzjonali jinkludu xi kunċetti "klassiċi" li jmorru lil hinn, tas-setturi relatati mas-sigurtà, bħad-difiża u l-enerġija, billi pereżempju jinkludu t-twassil tat-tagħmir mediku, id-dispaċċ, il-magazzinaġġ, u s-servizzi tal-bejgħ bl-imnut u tal-bejgħ bl-ingrossa. Kwistjoni oħra ta' tħassib hija l-kundizzjonijiet u s-sussidji Ċiniżi għall-finanzjament tal-esportazzjoni. Iċ-Ċina ma tużax il-krediti tal-esportazzjoni f'konformità tad-dixxiplini tal-OECD/WTO sabiex tixpruna l-esportazzjonijiet tal-impriżi nazzjonali fil-kapital intensiv, ħafna drabi s-setturi tat-teknoloġija avvanzata. Dan il-fatt qed kulma jmur jippreżenta iżjed sfidi lill-kumpaniji kbar ħafna, globali u kompetittivi tal-UE u jhedded setturi li huma sinifikanti għall-ekonomija tal-UE mhux biss fi swieq terzi iżda anke fl-Ewropa. Barra minn hekk, bosta industriji huwa ssussidjati b'mod li mhux trasparenti, inkluż permezz ta' attivitajiet tal-intrapriżi tal-istat (SOEs) u tal-banek, kif ukoll permezz tad-dispożizzjoni ta' art, materjali u enerġija ssussidjati. Din mhix kwistjoni ġdida. Madanakollu, l-azzjoni biex tindirizza dawn il-prattiċi antikompetittivi għandha tiġi intensifikata u dawn il-kwistjonijiet jeħtiġilhom li b'mod sistematiku jitqajmu fl-ogħla livelli minħabba l-implikazzjonijiet li għandhom dawn il-prattiċi kemm f'li jostakolaw l-aċċess għas-suq f'bosta setturi, kif ukoll f'li jxekklu l-kompetizzjoni fis-swieq internazzjonali. L-Indja qiegħda fil-proċess biex tintroduċi Politika Nazzjonali għall-Manifattura (NMP) ġdida, li kienet approvata f'Ottubru 2011 mill-Kabinett Unjoni tal-Ministri. L-NMP għad trid tiġi approvata mill-Parlament. Il-pjan isemmi miżuri li għandhom l-għan li jiżviluppaw il-manifattura indiġena bħal inċentivi – fil-forma ta' vantaġġi fiskali u sussidji mingħand il-gvern – għall-iżvilupp b'mod indiġenu tax-xiri teknoloġiku u preferenzjali mill-aġenziji tal-gvern ta' prodotti u teknoloġiji li żviluppaw b'mod indiġenu. Barra minn hekk, il-gvern se jikkonsidra li jintuża l-akkwist pubbliku f'setturi speċifiċi bi stipulazzjoni ta' żieda fil-valur lokali, f'oqsma bħat-tagħmir tal-enerġija solari, il-ħardwer elettroniku, it-tagħmir tat-trasport li hu effiċjenti fl-użu tal-fjuwil u s-sistemi ta' sigurtà bbażati fuq l-IT. Minkejja li l-NMP għadu biss abbozz, id-dispożizzjonijiet tiegħu diġà qed jiġu trasferiti f'bosta pjanijiet settorjali. Il-Ministeru Indjan tal-Komunikazzjoni u t-Teknoloġija tal-Informazzjoni qiegħed fil-proċess li jiffinalizza tliet politiki nazzjonali separati iżjed interrelatati li għandhom x'jaqsmu mal-elettronika, it-teknoloġija tal-informazzjoni u t-telekomunikazzjonijiet li ġew ippubblikati f'Ottubru 2011 għall-kummenti tal-pubbliku. Il-Kummissjoni diġà ħadet azzjoni sabiex twassal it-tħassib tal-UE: Il-Viċi President Kroes u l-Kummissarju De Gucht bagħtu ittra lill-kontropartijiet tagħhom Indjani. Barra minn hekk, fi żjara riċenti fl-Indja, il-Viċi President Kroes iddiskutiet il-kwistjoni ma' bosta awtoritajiet ikkonċernati. Fl-aħħar nett, ġew introdotti xi miżuri ġodda fiż-żona tal-Merkosur, u għalhekk il-Brażil kien partikolarment attiv matul l-2011. Fil-15 ta' Settembru 2011, il-Brażil żied it-taxxa fuq il-prodotti industrijali (IPI) għall-manifatturi tal-karozzi u t-trakkijiet li ma jilħqux ċerti kundizzjonijiet tal-produzzjoni lokali. Sabiex jibbenefikaw minn tnaqqis mit-taxxa, 65 % tal-komponenti tal-vetturi għandhom isiru fil-Brażil; il-kumpaniji għandhom jinvestu mill-inqas 0,5 % tal-bejgħ gross tagħhom fl-R&D fil-Brażil u għandhom iwettqu għadd ta' proċessi essenzjali għall-manifatturi fil-Brażil Il-miżura saret applikabbli fit-12 ta' Diċembru 2011 u għandha l-ħsieb li tibqa' fis-seħħ sal-31 ta' Diċembru 2012. Il-Kummissjoni diġà qajmet bilateralment din il-kwistjoni mal-Brażil u fil-korpi rilevanti tad-WTO flimkien ma' msieħba oħra affettwati. Din se tibqa' f'kuntatt mal-impriżi affettwati għal iżjed azzjoni xierqa sabiex jiġi minimizzat l-impatt negattiv għall-impriżi tal-UE. Il-Brażil issikka wkoll il-proċeduri tiegħu għall-importazzjonijiet tat-tessuti u l-ħwejjeġ permezz ta' kontrolli doganali iżjed stretti. Bħalissa l-importazzjonijiet tat-tessuti u l-ħwejjeġ għaddejjin mill-proċeduri doganali griżi u ħomor. Dan ifisser li l-oġġetti huma soġġetti għal spezzjoni fiżika u l-kampjuni jistgħu jkunu soġġetti għal testijiet fil-laboratorji. Minħabba f'hekk, iż-żmien sabiex jinħarġu l-importazzjonijiet jista' jtul sa 90 jum (+90 jum addizzjonali jekk ikun meħtieġ). Barra minn hekk, l-awtoritajiet doganali qed jitolbu għadd ikbar ta' ċertifikati. L-Arġentina introduċiet restrizzjonijiet ġodda fis-settur tas-servizzi tar-riassigurazzjoni. Fi Frar 2011, ir-regolatur Arġentin tal-assigurazzjoni (Superintendencia de Seguros de la Nacion jew SSN) ħareġ riżoluzzjoni li tibdel il-qafas regolatorju għar-riassigurazzjoni. Fost id-dispożizzjonijiet ewlenin tiegħu, ir-regolament il-ġdid jawtorizza biss lil kumpaniji nazzjonali jew lil fergħat li huma stabbiliti lokalment ta' kumpaniji barranin sabiex jipprovdu servizzi tar-riassigurazzjoni fil-pajjiż. Permezz ta' deroga, il-kumpaniji jistgħu jitolbu garanzija rinunzjata minn dan l-obbligu meta jkunu jistgħu jipprovaw li l-grad tar-riskju ma jistax jiġi kopert fis-suq lokali. F'Mejju 2011, riżoluzzjoni ġdida ffaċilitat xi daqsxejn il-qafas regolatorju billi ippermettiet forniment transkonfinali tas-servizzi tar-riassigurazzjoni kemm għal riskji ogħla minn USD 50 miljun kif ukoll għas-servizzi tar-retroċessjoni. Madanakollu, ir-restrizzjonijiet importanti l-oħra xorta jibqgħu fis-seħħ, eż: ir-riassigurazzjoni barra mill-pajjiż tal-assigurazzjoni fuq il-ħajja u t-trasferiment barra mill-pajjiż ta' iżjed minn 40 % tal-primjums tar-riassiguraturi lokali, mhumiex permessi. 4. TENDENZA LEJN POLITIKI INDUSTRIJALI LI HUMA KUMMERĊJALMENT RESTRITTI F'EKONOMIJI EMERĠENTI Mill-analiżi tal-kuntest usa' tal-ostakli rrappurtati, joħroġ li l-miżuri huma ħafna drabi parti minn pjanijiet industrijali nazzjonali li fihom dispożizzjonijiet diskriminatorji kontra prodotti, servizzi u investiment barranin. Dan jirrifletti tendenza ġenerali li dehret matul l-aħħar sentejn, notevolment f'ekonomiji emerġenti. Bejn l-2008 u l-2009, fil-bidu tal-kriżi finanzjarja u ekonomika, bosta pajjiżi rrikorrew għal intervent pubbliku sabiex jopponi l-effetti negattivi fuq id-domanda. Iżda, f'għadd ta' każijiet, dawn il-miżuri kellhom effett potenzjalment ta' xkiel fuq il-kummerċ. Sa ċertu punt, dawn il-miżuri kellhom l-għan li jipproteġu setturi li kienu partikolarment qed ibatu mill-effetti negattivi tad-domanda globali li qed tonqos. Ġeneralment, kien hemm relazzjoni ċara bejn il-kriżi u l-miżuri introdotti, li fil-fatt kellhom il-ħsieb li jibqgħu fis-seħħ biss temporanjament filwaqt li jistennew lill-ekonomija tirkupra. Madanakollu, l-għadd riċenti ta' miżuri ristretti għall-kummerċ, notevolment f'ekonomiji emerġenti, għandu natura differenti. Il-miżuri m'għadhomx iżjed relatati mal-kriżi peress li dawn il-pajjiżi rkupraw fis-sod mill-kriżi u qed jixhdu rati għolja ta' tkabbir (għall-inqas mill-2010 'l hawn). Għaldaqstant, il-miżuri kkonċernati m'għandhomx natura temporanja, iżda huma parti mill-pjanijiet industrijali nazzjonali li nħolqu biex jibqgħu fis-seħħ għal perjodi itwal u li għandhom l-għan li jibdlu strutturalment ix-xejra tal-produzzjoni tal-ekonomiji nazzjonali u li jinħatfu vantaġġi potenzjalment komparattivi. M'hemmx dubju li huwa dritt tal-ekonomiji emerġenti li jadottaw politiki industrijali sabiex strutturalment jibdlu u jtejbu x-xejriet produttivi tagħhom; madanakollu, dawn il-politiki għandhom ikunu bbażati fis-sod fuq il-prinċipji tan-nondiskriminazzjoni u ambjent ekwu. Iċ-Ċina għandha tradizzjoni twila li tiffavorixxi l-iżvilupp industrijali nazzjonali abbażi ta' diskriminazzjoni kontra operaturi barranin u kompetizzjoni inġusta. Din hija riflessa wkoll fit-12-il Pjan għal Ħames Snin li ġie adottat f'Marzu 2011. Il-Pjan jirrappreżenta qabża kwalitattiva minn dak li kien ikkunsidrat bħala mudell "espansjonist" tal-iżvilupp għal wieħed bil-għan ta' konsolidazzjoni industrijali, effiċjenza fl-enerġija, produttività miżjuda u enfasi fuq it-titjib fil-kwalità b'għan ġenerali li jkun hemm ċaqliq 'il fuq fil-katina tal-valur tal-manifattura u t-tkabbir taċ-Ċina jsir iżjed sostenibbli. Barra minn hekk, it-12-il Pjan għal Ħames Snin jixħet enfasi ikbar fuq it-tisħiħ tas-settur tas-servizzi u jindika iżjed tibdil fil-politika taċ-Ċina. B'dan fl-isfond, iċ-Ċina x'aktarx se tibqa' tagħti appoġġ lil "industriji emerġenti strateġiċi" magħżula, (eż: l-enerġija nadifa, il-vetturi elettriċi, l-ICT u l-broadband, l-industriji farmaċewtiċi), inkluż billi torjenta l-investiment (ħafna drabi fil-forma ta' rekwiżiti obbligatorji għal trasferiment tat-teknoloġija) u l-finanzjament. It-12-il Pjan għal Ħames Snin u d-dispożizzjonijiet tal-katalogu tal-investiment diġà ġew riflessi f'bosta pjanijiet settorjali fuq livell ċentrali kif ukoll provinċjali. Dwar il-pjanijiet stabbiliti fuq livell ċentrali dan l-aħħar, ġie ppubblikat it-12-il Pjan għal Ħames Snin dwar l-Iżvilupp Xjentifiku u Teknoloġiku Nazzjonali, nibni fuq il-prinċipju li jiżdiedu l-kapaċitajiet innovattivi indipendenti. Barra minn hekk, kien hemm indikazzjonijiet li l-pjan il-ġdid tal-vetturi elettriċi li qed jiġi żviluppat mill-Ministeru għall-Industrija u t-Teknoloġija tal-Informazzjoni (MIIT), jagħti mandat għal rekwiżiti sfurzati tat-trasferiment tat-teknoloġija f'impriżi konġunti li fihom l-investituri barranin ikollhom sehem minuri. Barra minn hekk, instema' t-tħassib li l-MIIT jintroduċi r-rekwiżit li sal-2015 kull karozza elettrika li tinbiegħ fiċ-Ċina jeħtieġ li jkollha marka kummerċjali Ċiniża. Madanakollu, dan l-aħħar, iċ-Ċina assiguraw li m'għandhomx il-ħsieb li jżommu miżuri li jagħtu mandat għat-trasferiment tat-teknoloġija jew xi rekwiżit għall-kumpaniji investiti mill-barranin biex jistabbilixxu marki kummerċjali domestiċi fiċ-Ċina. Fid-dawl ta' dawn is-sinjali pożittivi u tal-passi pożittivi li ttieħdu fuq il-kwistjoni tal-innovazzjoni indiġena, il-Kummissjoni tħeġġeġ iċ-Ċina biex tippromwovi l-innovazzjoni abbażi ta' dawn il-prinċipji bħall-ambjent ekwu u l-protezzjoni tal-proprjetà intellettwali. Fl-istess waqt, madanakollu, is-sussidji u l-finanzjament tal-esportazzjoni għad għandhom rwol kbir biex jitħeġġeġ l-iżvilupp industrijali innovattiv tal-pajjiż. Il-Politika Nazzjonali għall-Manifattura (NMP) li introduċiet l-Indja dan l-aħħar hija każ ieħor ta' politika tal-industrijalizzazzjoni li hija parzjalment ibbażata fuq prinċipji diskriminatorji. Dan il-pjan jimmira li jsawwar mill-ġdid il-qagħda ekonomika u tal-impjiegi tal-Indja billi jiżdied is-sehem tal-manifattura fil-PDG minn 16 % sa 25 % sal-2022, b'fokus fuq il-protezzjoni indiġena. Kif imsemmi hawn fuq (fit-Taqsima 3), il-pjan jgħaqqad l-elementi tal-preferenza għal prodotti domestiċi fl-akkwist pubbliku u r-rekwiżiti tal-kontenut lokali fix-xiri ta' operaturi privati, mal-vantaġġi fiskali u s-sussidji governattivi għall-benefiċċju tal-iżvilupp tat-teknoloġiji indiġeni. Għaldaqstant ikun kruċjali li jsir monitoraġġ bir-reqqa tal-implimentazzjoni tal-NMP u tal-pjanijiet settorjali rilevanti[15] f'termini ta' kompatibbiltà mar-regolamenti internazzjonali. Dan l-aħħar fil-Brażil u l-Arġentina ġew adottati pjanijiet nazzjonali tal-industrijalizzazzjoni. Fil-Brażil, pereżempju, il-"Plano Brasil Maior" ġie adottat f'Awwissu 2011 bħala pjan ġenerali biex jitħeġġeġ l-iżvilupp industrijali fil-pajjiż. Il-problemi jinqalgħu sal-punt li l-miżuri speċifiċi tal-pjan ibassru dawn l-istrumenti bħall-issuddjar indirett u l-eżenzjonijiet fiskali għall-benefiċċju ta' setturi speċifiċi tal-manifattura (eż: it-tessuti u x-xeddijiet tas-saqajn, l-industrija tal-mowbajls u s-softwer, fost l-oħrajn). Wieħed mill-elementi tal-Plano Maior huwa l-estensjoni tal-marġinu preferenzjali ta' 25 % fl-akkwist pubbliku għas-settur tal-ICT, li x'aktarx se jkun estiż għal setturi oħra bħas-saħħa, id-difiża, il-komunikazzjonijiet u t-tagħmir tat-teknoloġija avvanzata. Matul l-aħħar snin il-politika tal-kummerċ tal-Arġentina kienet ikkaratterizzata minn ċaqliq lejn "kummerċ immaniġġjat" u politiki ta' sostituzzjoni tal-importazzjoni, inkluż permezz ta' miżuri li jaffettwaw l-importazzjoni u l-esportazzjoni – u bla dubju n-NAL huma fil-qalba ta' din il-politika – biex jinstabu soluzzjonijiet għal perjodu qasir ta' żmien għall-problemi makroekonomiċi bażiċi. Partijiet mill-"Pjan Strateġiku Industrijali tal-2020" li ġie introdott dan l-aħħar, jirriflettu l-attentat li għamlet Arġentina biex toħloq viżjoni iżjed fit-tul għal dawn is-setturi bħall-karozzi, l-oġġetti kapitali, ix-xeddijiet tas-saqajn, il-makkinarju agrikolu, il-materjali tal-kostruzzjoni, il-mediċini, il-kimiċi u t-tessuti, iżda anke biex tkun konformi mal-elementi msemmija hawn fuq li jillimitaw l-importazzjoni. Għalhekk hemm il-periklu li għall-futur, xi miżuri bħal-liċenzji nonawtomatiċi tal-importazzjoni jibqgħu fis-seħħ bħala parti minn politika usa' tal-industrijalizzazzjoni msejsa fuq is-sostituzzjoni tal-importazzjoni. Apparti l-pjanijiet tal-iżvilupp nazzjonali, f'bosta pajjiżi qed tkun ċara wkoll l-adozzjoni ta' miżuri individwali li jxekklu l-kummerċ bil-għan li jitħeġġeġ l-iżvilupp industrijali. Ħafna mill-miżuri li f'dan ir-rapport qed jitqiesu bħala prijoritajiet, filfatt jappartejnu għal din ix-xejra ta' industrijalizzazzjoni. Ir-rekwiżiti tal-kontenut lokali, ħafna drabi flimkien mal-investiment u l-akkwist pubbliku, jidher li hija waħda mill-iżjed tip ta' strumenti li jxekkel il-kummerċ li jintuża fil-kuntest tal-industrijalizzazzjoni. Apparti l-Politika Nazzjonali Indjana għall-Manifattura u l-pjanijiet settorjali relatati, miżura oħra rilevanti f'dan ir-rigward hija l-hekk imsejħa inizjattiva ta' lokalizzazzjoni għas-settur tal-karozzi fir-Russja, li fiha l-investituri barranin għandhom b'mod gradwali jimplimentaw limiti fil-produzzjoni lokali billi jintuża proporzjon definit tal-kontenuti lokali. Din il-miżuri se titneħħa sal-2018, wara l-adeżjoni tar-Russja mad-WTO. Fost il-miżuri l-ġodda, l-applikazzjoni Brażiljana tat-taxxa fuq prodotti industrijali għas-settur tal-karozzi tinvolvi rekwiżiti tal-produzzjoni lokali sabiex wieħed jibbenefika minn tnaqqis ta' 30 % fit-taxxa. Jidher li r-rekwiżiti għall-valutazzjoni tal-konformità u l-istandardizzazzjoni qed jintużaw ta' sikwit bħala strument li jħeġġeġ l-iżvilupp industrijali. L-approċċ taċ-Ċina tal-iffissar ta' standards huwa każ minnhom. Minkejja l-ambizzjonijiet għoljin fejn jidħlu l-iżvilupp u l-innovazzjoni industrijali, iċ-Ċina xorta għadha tuża approċċ li huwa bbażat ħafna domestikament għall-iffissar ta' standards u r-rekwiżiti tekniċi[16]. Dan jirrappreżenta ostaklu serju għall-aċċess tas-suq li effettivament qed jipproteġi l-industrija domestika minn kompetizzjoni barranija. Sabiex tilħaq il-miri ambizzjużi li jissemmew fit-12-il Pjan għal Ħames Snin li ssir minn ta' quddiem nett f'ċerti prodotti u setturi, iċ-Ċina jeħtiġilha tibdel l-attitudni tagħha u tintegra ruħha iżjed fil-qafas internazzjonali tar-regoli tekniċi u tal-istandardizzazzjoni. Il-każ tas-sigurtà tal-IT fiċ-Ċina huwa eżempju ta' kif l-approċċ attwali għar-regolazzjoni teknika u l-valutazzjoni tal-konformità jostakola serjament l-aċċess għas-suq Ċiniż. Abbażi tat-tħassib dwar is-sigurtà nazzjonali, iċ-Ċina żviluppat proċeduri għall-valutazzjoni tal-konformità li jeħtieġu ttestjar u proċeduri tassew twal li, f'ħafna mill-każijiet, irid isir mil-laboratorji nazzjonali. Barra minn hekk, sabiex tinkiseb iċ-ċertifikazzjoni meħtieġa għal aċċess fis-suq Ċiniż, ir-rekwiżiti obbligatorji huma l-iżvelar ta' informazzjoni ta' proprjetà u l-użu tat-teknoloġija domestika. L-Indja qed issegwi l-istess approċċ fis-settur tat-telekomunikazzjoni, peress li l-proposta oriġinali tal-miżuri tas-sigurtà għat-tagħmir tat-telekomunikazzjoni, li kienet sussegwentement mibdula, bħala rekwiżit kien fiha l-iżvelar tal-kodiċi tas-sors sabiex tinkiseb ċertifikazzjoni. Il-proposta riveduta ma tirrappreżentax titjib mill-proposti preċedenti; iżda, din xorta tistipula ttestjar obbligatorju fil-laboratorji Indjani u rekwiżiti oħra għal ittestjar twil. Barra minn hekk, l-abbozz riċenti tal-Politika Nazzjonali tat-Telekomunikazzjoni jħeġġeġ l-iżvilupp ta' standards nazzjonali u, b'mod speċjali għall-aspetti relatati mas-sigurtà, l-abbozz jirreferi għall-iżvilupp ta' mod speċifikament Indjan għar-rekwiżiti tekniċi u l-iffissar ta' standards. Fl-aħħar nett, l-iżjed mod faċli għall-protezzjoni tal-produzzjoni lokali huwa billi jiġu limitati l-importazzjonijiet tal-prodotti li qed jikkompetu, kif ukoll l-esportazzjonijiet, notevolment tal-materja prima, sabiex jitnaqqsu l-ispejjeż għall-manifattura domestika. Rigward ir-restrizzjonijiet fl-esportazzjoni, hemm tendenza ġenerali li dawn jiżdiedu u filfatt, id-WTO tikkwalifikaha bħala waħda mill-iżjed tendenzi ta' tħassib fil-kummerċ tas-sena li għaddiet. L-eżempji li qed jissemmew hawn fuq huma xhieda tal-importanza dejjem tikber ta' miżuri li jillimitaw il-kummerċ bħala elementi tal-politiki nazzjonali tal-industrijalizzazzjoni. Din hija l-kawża ta' tħassib serju peress li x'aktarx il-miżuri li ttieħdu fil-kuntest ta' dawn il-pjanijiet huma strutturali u se jibqgħu fis-seħħ għal perjodu itwal ta' żmien. Il-Kummissjoni se timmonitorja dawn l-iżviluppi bir-reqqa u se tieħu l-azzjoni xierqa. 5. KONKLUŻJONI L-iżgurar tal-aċċess lill-kumpaniji Ewropej għas-swieq ta' pajjiżi terzi huwa element ċentrali tad-dimensjoni esterna li għandha x'taqsam mal-politika Ewropea tat-tkabbir. Billi tinnegozja FTAs, tingħaqad ma' msieħba strateġiċi f'forums ta' livell għoli u tinforza bla heda d-drittijiet tal-ftehimiet multilaterali u bilaterali, il-politika tal-kummerċ tal-UE tagħti kontribut importanti biex jintlaħqu l-għanijiet tal-Ewropa 2020 ta' tkabbir intelliġenti, sostenibbli u inklużiv. Dan ir-rapport juri x'tista' tikseb azzjoni ffukata fuq livelli differenti, inkluż fuq il-livell politiku fejn meħtieġ, fejn tidħol it-tneħħija ta' ostakli fis-swieq ta' pajjiżi terzi. Barra minn hekk, azzjoni konċertata tal-Kummissjoni u l-Istati Membri tista' tagħmel differenza deċiżiva. Fejn huma involuti interessi ekonomiċi importanti, il-Kummissjoni u l-Istati Membri m'għandhomx joqogħdu lura milli jużaw kull mezz disponibbli għalihom biex imexxu 'l quddiem l-interessi tal-UE b'mod tassew ikkoordinat. F'dan il-kuntest, il-Kunsill Ewropew sejjaħ kemm-il darba għal sinerġiji mtejba bejn il-livell tal-Unjoni Ewropea u l-livell nazzjonali, b'mod konsistenti mad-dispożizzjonijiet tat-Trattati, għal iżjed koordinazzjoni bejn l-atturi istituzzjonali, għal integrazzjoni aħjar tal-istrumenti u l-politiki rilevanti, u għal summits ma' pajjiżi terzi biex jintużaw b'mod iżjed effiċjenti. Għalhekk il-Kummissjoni u l-Istati Membri għandhom jibqgħu jsaħħu l-azzjonijiet rispettivi b'mod ikkoordinat anke billi jsaħħu l-istrumenti tas-Sħubija tal-Aċċess għas-Suq u billi jsegwu t-TIBR bir-reqqa. Barra minn hekk, meta l-imsieħba tal-UE ma jirrispettawx l-obbligazzjonijiet internazzjonali tagħhom, għażla minnhom tista' tkun li wieħed jirrikorri għal soluzzjoni tat-tilwim jew ritaljazzjoni mmirata sew, meta meħtieġ. It-tagħlimiet miksuba mill-każijiet ippreżentati f'dan ir-rapport huma ċari: m'hemm l-ebda soluzzjoni faċli għal bosta mill-ostakli li jiltaqgħu magħhom il-kumpaniji Ewropej fis-swieq ta' pajjiżi terzi. Għat-tneħħija ta' dawn l-ostakli hemm bżonn li l-Kummissjoni u l-Istati Membri jwettqu azzjoni persistenti u konċertata. Din il-ħidma jista' jkun li pubbliku ġenerali ma jkunx qed jinnutaha iżda għandha impatt tassew konkret u tanġibbli għall-kumpaniji u ċ-ċittadini Ewropej. [1] Europe 2020, A European strategy for smart, sustainable and inclusive growth. http://europa.eu/press_room/pdf/complet_en_barroso___007_-_europe_2020_-_en_version.pdf [2] Kummerċ, Tkabbir u Affarijiet Dinjija, COM(2010) 612, tad-9.11.2010. http://trade.ec.europa.eu/doclib/docs/2010/november/tradoc_146955.pdf [3] L-Arġentina u l-Brażil. [4] Dwar l-Imsieħba Strateġiċi inġenerali ara: Il-Konklużjonijiet tal-Kunsill Ewropew tas-16 ta' Settembru 2010, il-punt 4.: "Is-sħubiji strateġiċi tal-Unjoni Ewropea ma' atturi prinċipali fid-dinja jipprovdu strument utli għall-insegwiment tal-objettivi u l-interessi Ewropej. Dan jiffunzjona biss jekk dawn is-sħubiji jkunu toroq b'żewġ direzzjonijiet ibbażati fuq interessi u benefiċċji reċiproċi u fuq ir-rikonoxximent li l-atturi kollha għandhom drittijiet kif ukoll dmirijiet." [5] Dokument ta' Ħidma tal-Persunal tal-Kummissjoni "Il-Kummerċ bħala Impetu għall-Prosperità" li jakkumpanja l-Komunikazzjoni tal-Kummissjoni dwar "Il-Kummerċ, it-Tkabbir u l-Affarijiet Dinjija". [6] L-Organizzazzjoni Dinjija tal-Kummerċ, Overview of developments in the international trading system, il-21 ta' Novembru 2011; l-Organizzazzjoni Dinjija tal-Kummerċ, Rapport dwar il-Miżuri tal-Kummerċ G20 (minn Mejju sa nofs Ottubru 2011), il-25 ta’ Ottubru 2011; id-DĠ Trade, Eighth Report on Trade Restrictive Measures – Ottubru 2011-Settembru 2011, Ottubru 2011 http://trade.ec.europa.eu/doclib/docs/2011/october/tradoc_148288.pdf [7] Rapport dwar l-ostakli tal-kummerċ u l-investiment (2011/2115 (INI)), il-Kumitat għall-Kummerċ Internazzjonali tal-Parlament Ewropew, Relatur: Robert Sturdy. [8] Fit-23 ta' Ġunju 2009, l-UE u l-Istati Uniti, segwiti mill-Messiku, talbu konsultazzjoni tad-WTO maċ- Ċina dwar ir-restrizzjonijiet Ċiniżi fuq l-esportazzjoni ta' disa' prodotti: il-boksajt, il-kokk, il-fluworit, is-silikon karbur, il-metall tas-silikon, iż-żingu, il-manjeżju, il-manganiż, il-fosforu isfar. B'mod partikolari, l-UE talbet għal konsultazzjonijiet dwar id-dazji u l-kwoti tal-esportazzjoni taċ-Ċina u l- miżuri tagħha għall-amministrazzjonijiet u l-liċenzjar tal-kwota kif ukoll dwar is-sistema Ċiniża tal- prezz minimu tal-esportazzjoni. F'Diċembru 2009 ġiet stabbilita Mejda għad-diskussjoni. [9] Fit-13 ta' Frar 2099, il-Kungress għadda Att Ekonomiku Amerikan dwar l-Irkupru u l-Investiment mill- Ġdid (ARRA) ta' USD 790 biljun, inklużi żewġ dispożizzjonijiet tal-Buy America(n), li jipprojbixxi fondi appropjati mill-ARRA: (i) biex jintużaw għal proġett ta' kostruzzjoni, alterazzjoni, manutenzjoni, jew tiswija ta' bini pubbliku jew xogħol pubbliku sakemm il-ħadid, l-azzar u l-oġġetti manifatturati kollha użati fil-proġett ma jkunux saru fl-Istati Uniti (ii) u/jew biex jintużaw għall-akkwist pubbliku mid-Dipartiment tas-Sigurtà Interna ta' lista dettaljata ta' prodotti tessili (ħwejjeġ, tined, qoton u fibri naturali, eċċ) sakemm dawn l-oġġetti ma jkunux tkabbru u ġew ipproċessati fl-Istati Uniti. [10] Dawn in-normi jipprovdu garanziji fuq it-trasparenza, il-proporzjonalità, in-nondiskriminazzjoni, l- ekwivalenza, il-valutazzjoni tar-riskju, il-kontroll u ċ-ċertifikazzjoni veterinarja, il-permessi għall- importazzjoni u t-tranżitu fost l-oħrajn. [11] Pereżempju l-assigurazzjoni għadha tappartjeni għall-kategorija "ristretta" tal-investiment. [12] L-Office of State Cryptography Administration. [13] Id-DĠ Trade, Eighth Report on Trade Restrictive Measures – October 2011-September 2011, Ottubru 2011 http://trade.ec.europa.eu/doclib/docs/2011/october/tradoc_148288.pdf [14] Il-kamp ta' applikazzjoni estiż jinkludi wkoll xi karozzi u partijiet tagħhom, muturi, roti u partijiet tagħhom, tessut, prodotti metallurġiċi u xi prodotti elettriċi. [15] Apparti l-abbozz tal-Pjan Nazzjonali għal Politika tat-Telecom (it-Taqsima 3), anke l-Missjoni Solari Nazzjonali Jawalharal Nehru (il-Missjoni Solari Nazzjonali) li ġiet adottata fl-2008 hija rilevanti, jidher li qed tikkundizzjona l-investiment f'ċerti proġetti li jiżviluppaw infrastruttura tal-enerġija solari dwar ir-"rekwiżiti tal-kontenut domestiku", u tinvolvi li ċerti tagħmir solari li jużaw l-iżviluppaturi f'dawn il- proġetti jeħtieġ li jkun manifatturat fl-Indja. Barra minn hekk, l-Indja tagħti rati ssussidjati meta tinxtara qawwa solari li hija ġġenerata minn xi proġett tal-Missjoni Solari Nazzjonali; iżda l-izviluppaturi jistgħu jiksbu biss dawn ir-rati ssussidjati jekk jilħqu r-rekwiżiti tal-kontenut lokali tal-pjan. Iżda fil- qasam tal-enerġija mġedda, il-Ministeru tal-Enerġija Ġdida u Mġedda f'Settembru 2011 ippubblika abbozz ta' linji gwida, li skontu l-fornituri tal-ġeneraturi tat-turbini tar-riħ b'kapaċità li taqbeż il-15 MW jeħtiġilhom joħolqu faċilitajiet tal-manifattura fl-Indja, u li bih effettivament qed jiġu esklużi l-fornituri barranin. [16] Pereżempju, hemm restrizzjonijiet relatati mal-parteċipazzjoni tal-kumpaniji investiti mill-barranin f'bosta setturi, fosthom dak tal-ICT.